Radiostasie oorkom struikelblokke | Netwerk24
Radiostasie oorkom struikelblokke
Dean Goliath, Nikki Pretorius, Neorisha Arendse en Veema Havinga is die personeel wat verseker dat sake glad by Radio Atlantis verloop.Foto: Verskaf
Radio Atlantis het op 1 September sy 25ste bestaansjaar gevier.
Ween die Covid-19-inperking en om finansiële redes kon dié mylpaal nie vanjaar op swierige wyse gevier word nie.
Die radiostasie het verlede maand vanaf die Fernando-gebou in Markstraat na die Atlantis-nywerheidsgebied verhuis en is nou by Neil Hareweg 86.
"Ons moes noodgedwonge 'n goedkoper kantoor kry aangesien die stasie nie meer die huur en ander bedryfskoste kon dek nie," verduidelik die stasiebestuurder, Dean Goliath. Inwoners mor tans omdat die stasie so ver is, maar Goliath sê dit is net 'n tydelike reëling. Goliath het die stasie se skuif na die nywerheidsgebied verdedig en gesê ten spyte van versoeke vir bystand om die radiostasie te huisves het twee plaaslike sakemanne hul hulp aangebied, onder andere JP Cloete van M&B Fire Appliance waar die radiostasie nou werksaam is.
Die ander aanbod was van Abdul Tajoodien, wat ook aangebied het dat die radiostasie by sy perseel in Mamre teen geen koste gehuisves word, maar dit sou groter finansiële implikasies inhou om te trek en is die aanbod van die hand gewys.
Die radiostasie het intussen aansoek by die Stad Kaapstad gedoen om in die Thusong-sentrum gevestig te word.
"Ons ervaar baie uitdagings soos luisteraars wat sukkel om in te skakel, maar wil die gemeenskap verseker, die belange van die gemeenskap word altyd eerste gestel. Ons hoop om al die uitdagings vinnig uitsorteer te kry," het Goliath gesê.
Die radiostasie beplan om soos die inperkingsreëls verlig word, sy verjaarsdag behoorlik te vier met verskeie inisiatiewe. Die eerste is 'n gholfdag wat vir Saterdag 24 Oktober by die Darling-gholfbaan beplan word.